A Bizottság határozata
(1994. december 20.)
a juh- és kecskefélék Közösségen belüli kereskedelmére irányadó állat-egészségügyi feltételekről szóló 91/68/EGK tanácsi irányelv harmadik alkalommal történő módosításáról
(94/953/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Norvég Királyság, az Osztrák Köztársaság, a Finn Köztársaság és a Svéd Királyság csatlakozásának feltételeiről, valamint az Európai Unió alapját képező szerződések kiigazításáról szóló okmány által módosított, a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre [1] és különösen annak A. melléklete I. fejezetének II. 2. i. pontjára,
mivel a 91/68/EGK irányelv A. melléklete I. fejezetének II. 2. i. pontja megállapítja, hogy a hivatalosan brucellózismentesnek elismert tagállamok vagy régiók gazdaságaiban szúrópróbaszerű vizsgálatokat kell végezni annak bizonyítására, hogy az adott tagállam vagy régió továbbra is mentes az említett betegségtől;
mivel e rendelkezés felülvizsgálatának eredményeként - amelyet a csatlakozási okmány hatálybalépése előtt kellett elvégezni - az adott tagállam vagy régió brucellózismentesnek történt elismerését követő második évtől kezdődően alternatív szúrópróbaszerű vizsgálatokról kell rendelkezni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/68/EGK irányelv A. melléklete I. fejezetének II. 2. i. pontja helyébe az alábbi rendelkezés lép:
"i. - a tagállam vagy régió brucellózismentesnek (Br. Melitensis) történt elismerését követő első évben, a gazdaságokban vagy a vágóhidakon végzett szúrópróbaszerű vizsgálatok 99 %-os megbízhatósággal azt jelzik, hogy a gazdaságok kevesebb, mint 0,2 %-a volt fertőzött, vagy a hat hónaposnál idősebb juh- és kecskefélék legalább 10 %-án a C. mellékletnek megfelelően elvégzett vizsgálat negatív eredményt adott,
- a tagállam vagy régió brucellózismentesnek (Br. melitensis) történt elismerését követő második évtől kezdődően évente a gazdaságokban vagy a vágóhidakon végzett szúrópróbaszerű vizsgálatok 95 %-os megbízhatósággal azt jelzik, hogy a gazdaságok kevesebb, mint 0,2 %-a volt fertőzött, vagy a hat hónaposnál idősebb juh- és kecskefélék legalább 5 %-án a C. mellékletnek megfelelően elvégzett vizsgálat negatív eredményt adott,
- a fenti két francia bekezdésben megállapított rendelkezések a 15. cikkben megállapított eljárással összhangban módosíthatók."
2. cikk
Ezt a határozatot 1995. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1994. december 20-án.